kardosdrur/scandi-wiki huggingface dataset:
Kong Øysteins havn

Kong Øysteins havn på Agdenes ligger yderst i Trondheimsfjorden. Anlægget er opført tidligt i  1100-tallet for militære formål.

Anlægget er omtalt i Håkon Håkonssons saga og i Snorri Sturlusons kongesagaer. I Magnussønnernes saga står der at Kong Øystein (ca. 1088-1123) lod bygge «ei havn der det før hadde vært havnløst».

Stedet fremstår i dag som blot en lille vig med en enkelt bådebro beregnet for gæster til "Vertshuset Kong Øystein".

Området blev åbnet for publikum i sommeren 2001.

Undersøgelser og litteratur
Gerhard Schøning forsøgte at samle information i 1773, gengivet i hans Reise giennom en deel af Norge
Sverre Marstrander. «Kong Øysteins havn på Agdenes». I: Trondhjemske samlinger 1967
Marek E. Jasinski. «Kong Øysteins havn på Agdenes : forskningsstatus og revurderede problemstillinger». I: Viking 1995
Kåre Rokoengen og Marek E. Jasinski. «Sagakongens byggeaktivitet på Agdenes : spor etter kong Øysteins havn i ord, jord og fjord». I: Årbok for Fosen 1996
 Kåre Rokoengen mfl. Naturvitenskapelige undersøkelser av grøft og voll ved Kong Øysteins havn på Agdenes (NTNU, 1996)

Ekstern henvisning
 
NTNU Videnskabsmuseet

Norges historie
Trøndelag
Vikingetid
Agdenes
Skot

Et skot betegner en rumadskillelse på et skib (på land ville man kalde det en væg eller en mur). Anvendes overalt om bord: i personrum (kahytter m.m.), i lastrum (tørlastskibe) og i tanke (tankskibe). I moderne skibe sikrer man flydeevnen ved at opdele skibet i sektioner ved hjælp af vandtætte skotter, der typisk går fra hoveddækket (dækket nærmest, men over, vandlinjen) til bunden.

Skotter indgår i øvrigt i talemåden “vandtætte skotter”, der betyder at ting skal holdes fuldstændigt adskilt.

Skibsterminologi
Martin Špaňhel

Martin Špaňhel (født 1. juli 1977 i Zlin) er en tjekkisk ishockeyspiller. Han spiller forward for Frederikshavn White Hawks. Han er 189 cm høj og vejer 94 kilo. Han debuterede i sæsonen 2006/2007 og har spillet 26 A-landskampe.

Eksterne henvisninger 

Ishockeyspillere fra Tjekkiet
NHL-spillere
Superisliga-spillere fra Frederikshavn White Hawks
Anna Lund Lorenzen

Anna Lund Lorenzen født Østergaard (19. juni 1913, Holsted Sogn – 2. juni 2007, Flensborg, Tyskland)  var kollaboratør og medlem af Lorenzen-gruppen, der under besættelsen blev ledet af Jørgen Lorenzen.

Anna Østergaard var restaurationsuddannet, som 18 årig blev hun gift med tapetserer Henry Christian Lund (9. januar 1911 – 15. december 1977) fra Vejle. Ægteskabet af 9. maj 1931 blev opløst i 1935. I 1943 mødte hun Jørgen Lorenzen,de forlovede sig, men kunne ikke blive gift, før hans ægteskab var opløst. Jørgen Lorenzen var medlem af Danmarks Nationalsocialistiske Arbejderparti og tog i 1944 tjeneste hos det tyske efterretningspoliti, hvor hans gruppe fra december 1944 til maj 1945 stod for 6-800 anholdelser og foreløbige afhøringer af medlemmer af modstandsbevægelsen. 

Ved befrielsen skjulte parret og flere af gruppens medlemmer sig i et sommerhus i Asserbo. Her kom det til ildkamp med medlemmer af modstandsbevægelsen, der bl.a. brugte den selvbyggede V3-panservogn, og Anna Lund Lorenzen mistede højre arm.

Hun blev for sit engagement i Lorenzen-gruppen dødsdømt ved Københavns Byret 29. januar 1947. Dommen blev stadfæstet ved Østre Landsret 26. juli samme år og ved Højesteret 31. marts 1948. 10. maj blev straffen af justitsminister N. Busch-Jensen ved benådning nedsat til livsvarigt fængsel.  Hun blev løsladt 26. oktober 1956.

Overlæge i psykiatri Max Schmidt afsluttede sin mentalredegørelse om hende i 1947: "Moralsk er hun ikke dårligt udviklet, men må betegnes som i lettere grad konstitutionel psykopat af den selvhævdende, partialt følelseskolde type." 

Anna Lund Lorenzen og Grethe Bartram var de eneste kvinder, der blev dødsdømt i forbindelse med retsopgøret efter besættelsen, men ingen af dødsstraffene blev eksekveret. For Anna Lund Lorenzens vedkommende var det mod hendes vilje. Både appellen til Højesteret og benådningen skete mod hendes ønske. Det skyldtes formodentlig, at hun ville følge Jørgen Lorentzen i døden. De blev gift, kort før han blev henrettet i maj 1949.

Efter sin løsladelse flyttede Anna Lund Lorenzen til Tyskland, hvor hun blev tysk statsborger og modtog krigsinvalidepension. I sit nye liv var hun stærkt involveret i hjælpearbejde for krigsskadede børn.

I efteråret 2006 anførte forfatteren Erik Haaest, at overlæge Sven Arvid Birkeland, ved sin henvendelse til den 93-årige Anna Lund Lorenzen i forbindelse med et projekt om torturofre og deres bødler ved Rehabiliterings- og Forskningscentret for Torturofre havde overtrådt de betingelser, han havde skrevet under på for at få indsigt i arkivmateriale. Det blev afvist af både Birkeland og Statens Arkiver.   Det fremgår af Erik Haaests oplysninger, at Anna Lund Lorenzen var meget svagelig og boede på plejehjem, og at Birkeland havde besøgt hendes barnebarn og sat det i forbindelse med Grethe Bartram og Bartrams søn.

Eksterne henvisninger 
 De ikke-henrettede 
 Anna Lund Lorenzen – biografi i Dansk Kvindebiografisk Leksikon

Noter 

Nazister fra Danmark
Danskere i 1900-tallet
Danskere i tjeneste for Nazityskland
Dømte i Danmark i retsopgøret efter 2. verdenskrig
Personer i Dansk Kvindebiografisk Leksikon
Tomáš Rosický

Tomáš Rosický (født 4. oktober 1980 i Prag, Tjekkoslovakiet) er en tjekkisk tidligere fodboldspiller, der spillede som midtbanespiller. Han spillede for Sparta Prag, Borussia Dortmund og Arsenal, og spillede desuden en årrække for Tjekkiets landshold.

Klubkarriere

Sparta Prag 
Rosický startede sin seniorkarriere i 1998 i Sparta Prag i sit hjemland, hvor han også havde spillet stort set hele sin ungdomskarriere. Han spillede for klubben i fire sæsoner og var med til at vinde tre tjekkiske mesterskaber. I 2001 blev det offentliggjort at han var blevet solgt til Borussia Dortmund i Bundesligaen i Tyskland.

Borussia Dortmund 
Rosický tilbragte de følgende seks sæsoner i Dortmund-klubben, og hans præstationer for holdet var med til at skabe ham et ry som en af Europas førende kantspillere. I Rosickýs første sæson i klubben vandt holdet Bundesligaen, og hurtigt var der bud efter tjekken fra andre europæiske topklubber. I sommeren 2006, efter at have optrådt 149 gange for Dortmund og scoret 20 mål, blev det offentliggjort at Arsenal F.C. havde sikret sig en kontrakt med Rosický.

Arsenal F.C. 
Rosický blev tildelt rygnummer 7 i Arsenal, og debuterede for London-klubben den 8. august 2006 i en Champions League-kvalifikationskamp mod kroatiske Dinamo Zagreb. Den 13. september samme år scorede han sit første mål for klubben, mod Hamburger SV.

Rosický var en fast del af Arsenals trup i sin første tid i klubben, men den 26. januar 2008 blev han skadet i en FA Cup-kamp mod Newcastle, en skade der (pr. februar 2009) har holdt ham ude af holdet i mere end et år.

Landshold 
Rosický var i mange år en fast del af Tjekkiets landshold, som han debuterede for i en alder af 19 år i en kamp mod Irland. Han repræsenterede sit land til både EM i 2000 i Belgien og Holland, EM i 2004 i Portugal, samt VM i 2006 i Tyskland. Han måtte på grund af skade melde afbud til EM i 2008.

Rosický nåede at spille 105 landskampe og score 23 mål.

Titler 
Gambrinus Liga
 1999, 2000 og 2001 med Sparta Prag

Bundesligaen
 2002 med Borussia Dortmund

FA Cup
 2014 med Arsenal

Eksterne henvisninger 

 Tomas Rosickýs egen hjemmeside
 Spillerprofil på arsenal.com
 

Fodboldspillere fra Tjekkiet
Fodboldspillere fra Sparta Prag
Fodboldspillere fra Arsenal F.C.
Fodboldspillere fra Borussia Dortmund
Deltagere ved det europæiske mesterskab i fodbold 2000
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2012
Deltagere ved det europæiske mesterskab i fodbold 2016
Motorring 3

Motorring 3 er en 21 km lang motorvej vest om København.

Motorring 3 forbinder Helsingørmotorvejen med Køge Bugt Motorvejen og er en del af europavejene  og 

Undervejs har Motorring 3 motorvejskryds med Helsingørmotorvejen, Hillerødmotorvejen, Frederikssundmotorvejen, Holbækmotorvejen og Køge Bugt Motorvejen.

I gennemsnit passerer ca. 129.000 biler hvert døgn Vejdirektoratets tællestation ved Husum, og vejen er dermed den mest befærdede motorvej i Danmark, og en af de vigtigste.

Historie 
Motorring 3 blev planlagt og delvis projekteret under 2. verdenskrig. Der blev således påbegyndt ekspropriationer og jordarbejde i 1941 og 1942, som senere er benyttet. Det gælder bl.a. en mindre dæmningsstrækning omkring Jyllingevej. I 1964 blev en anlægslov for En motorvej vest om København vedtaget. Og i 1966 kunne den første strækning på 2,6 km mellem Jægersborg og Buddingevej tages i brug. I 1968 og 1971 blev yderligere 3,7 og 4,8 km motorvej til hhv. Herlev Ringvej og Jyllingevej åbnet. Da projekteringen af den resterende strækning blev genoptaget i 1973, var der fokus på at skåne det rekreative område Vestvolden mest muligt. Det blev løst ved udformning og beplantning, så motorvejen på en naturlig måde indgår som supplement til selve voldområdet. I 1977 åbnede den 7 kilometer lange strækning til Holbækmotorvejen. Den resterende del af Motorring 3 blev bygget samtidig med, at Køge Bugt Motorvejen blev forlænget til Amagermotorvejen. En væsentlig etape af sammenkoblingen af det københavnske motorvejsnet blev således fuldført i 1980 med denne strækning på 3 kilometer.

Udvidelse fra 4 til 6 spor 
Folketinget vedtog i sommeren 2003 at udvide Motorring 3 fra 4 til 6 spor mellem Jægersborg og Holbækmotorvejen. Arbejdet varede fra påsken 2005 til 1. november 2008, hvor strækningen blev indviet. På grund af politisk uenighed om sammenkoblingen med Frederikssundmotorvejen blev etapen mellem Slotsherrensvej og Roskildevej forsinket. Etapen blev yderligere forsinket, da de indkomne tilbud fra entreprenørerne blev forkastet . Denne sidste strækning fik således først 6 spor i december 2010.

Ved udgangen af 2011 blev forbindelsen mellem Frederikssundmotorvejen og Motorring 3 (Motorvejskryds Rødovre) taget i brug. Dermed blev der etableret en direkte motorvejsforbindelse mellem Motorring 4 ved Ballerup og Motorring 3.

Etaper

Kilder / eksterne henvisninger 
 Trafikken – Kort over motorveje i Storkøbenhavn 
 Trafikken – Webkameraer langs Motorring 3 
 Trafikken – Præsentation af Motorring 3-projektet 
 Retsinformation – Lov om udbygning af Motorring 3 mellem Jægersborg og Holbækmotorvejen

Se også 

 Motorveje i Danmark
 Ring 3 (København)
 Europavej E47
 Europavej E55

Motorveje i Danmark
Abou Diaby

Vassiriki Abou Diaby (født 11. maj 1986 i Paris, Frankrig) er en fransk tidligere fodboldspiller af ivoriansk afstamning, der spillede som midtbanespiller. Han repræsenterede gennem karrieren Auxerre og Marseille i hjemlandet samt Arsenal i England.

Klubkarriere 
Diaby blev en del af AJ Auxerres førsteholdstrup i 2004, men nåede kun at være tilknyttet klubbens førstehold i halvandet år, inden Arsenal F.C.-manageren Arsène Wenger den 12. januar 2006 hentede ham til den engelske Premier League. 

Diaby debuterede for Arsenal den 21. januar 2006 i en kamp mod Everton F.C., og scorede sit første mål for klubben den 1. april samme år i en kamp mod Aston Villa. Han har siden da etableret sig selv som en ofte benyttet spiller på Arsenals midtbane, og har (pr februar 2009) allerede optrådt over 50 gange for klubben.

Landshold 
Diaby, der egentlig er af ivoriansk afstamning, nåede 16 kampe og én scoring for Frankrigs landshold. Han debuterede for holdet den 24. marts 2007 i en EM-kvalifikationskamp mod Litauen, og var en del af landets trup til VM i 2010 i Sydafrika.

Eksterne henvisninger 

Fodboldspillere fra Frankrig
Deltagere ved verdensmesterskabet i fodbold 2010
Fodboldspillere fra Arsenal F.C.
Fodboldspillere fra AJ Auxerre
Fodboldspillere fra Olympique Marseille
300-timers-reglen

300-timers-reglen er den populære betegnelse for §13 stk. 8 i lov om aktiv socialpolitik, som stiller et krav til at ægtepar på kontanthjælp har haft minimum 300 timers ordinært arbejde inden for to år.

Reglen er et resultat af regeringens integrationshandlingsplan fra maj 2005,En ny chance til alle, som blev vedtaget i Folketinget 21. marts 2006. I aftalens kapitel 4 ”Det skal kunne betale sig at arbejde” står der: "For ægtepar, hvor begge er på kontanthjælp, gælder det, at en ægtefælle, der ikke inden for de seneste to år har haft sammenlagt minimum 300 timers ordinært arbejde bliver betragtet som reelt hjemmegående. Det betyder, at kontanthjælpen til den pågældende person falder bort". Dog vil kravet det første år – dvs. frem til 1. april 2008, kun være et minimum på 150 timer ordinært arbejde inden for de sidste 12 mdr. 

Reglen har været genstand for stor diskussion og kritik og har sågar tiltrukket sig udenlansk opmærksomhed bl.a. fra UNHCR, der skriver; ”UNHCR anerkender at integration går begge veje og kræver en indsats fra både værtslandet og indvandreren. Men UNHCR vil advare mod at overvurdere brugen af sanktioner som et redskab til integration”.

Eksterne henvisninger 
 Beskæftigelsesministeriets side om 300-timers-reglen 

Socialpolitik
Carnotaurus

Carnotaurus er en dinosaur-slægt med en art, Carnotaurus sastrei, der levede i den sene kridttid.  Carnotaurus betyder "kødædende tyr", og den har fået sit navn efter de to horn, den har i panden. Den var ca. 7,5 meter lang og vejede cirka 1 ton. Den menes at have levet for cirka 70 millioner år siden, og der er fundet et næsten fuldkomment skelet i Argentina. Fundet havde også nogle meget tydelige hudaftryk, så det er den kødædende dinosaur, hvor man ved mest om huden. Den var dækket af tusindvis af skiveformede skæl, der ikke overlappede hinanden på kroppen, og af større, kegleformede skæl langs ryggen og siderne. 

Den formodes at have  levet af planteædende dinosaurer og ådsler.

Populært er den mest kendt som de to onde dinosaurer i filmen Dinosaurerne.

Carnotaurus var også med i filmen Jurassic World: Fallen Kingdom.

Dinosaurer
Uddøde dyr
Tellurium (mekanisme)

Tellurium (latin: tellus betyder 'Jorden') er en mekanisk model af Jorden, Månen og Solen. Med modellen kan man anskueliggøre døgnet og årstiderne samt Månens faser, idet Månen kredser om Jorden, når den sættes i bevægelse omkring Solen. 

Cicero fortæller i 1. årh. F.Kr. at den græske filosof Poseidonios konstruerede et tellurium (sandsynligvis magen til Antikythera-mekanismen), som viste hvordan Solen, Månen og de fem kendte planeter cirkulerede på et døgn.

Se også 
 Jovilabium 
 Planetarium

Astronomiske Instrumenter
Solsystemet
Skalamodeller
Titus (discipel)

Titus (det var et almindeligt romersk navn i antikken og betyder agtværdige) nævnes i Det Ny Testamente som én i apostlen Paulus' følge. Titus nævnes flere gang i de paulinske breve, og et af Biblens skrifter er stilet til ham: Paulus' Brev til Titus, Titusbrevet.
Titus var med Paulus og Barnabas i Antiokia og ledsagede dem til Apostelmødet i Jerusalem ( og ).

Han var angiveligligt ikke-jøde, idet det fremgår at Paulus ikke ville omskære ham (). Titus's manglende omskæring bliver af Paulus brugt som vidnesbyrd på, at hedninger der omvendes til kristendommen, ikke behøver at overholde de jødiske foreskrifter, for at være rigtige kristne.

Ved en senere lejlighed placeres Titus ifølge de paulinske breve i Efesos sammen med Paulus og Timotheus hvorfra han sendes til Korinth for at indsamle en pengegave til de fattige kristne i Jerusalem ( og ).

Han omtales sidste gang i , hvor han opholder sig i Rom sammen med Paulus, der nu er i fangenskab. Det Ny Testamente omtaler ikke hans død. – Ifølge kirketraditionen blev Titus ordineret til Biskop på Kreta. Han døde ifølge traditionen i år 107 95 år gammel.

I den katolske kalender blev han oprindelig fejret den 6. februar, men hans dag blev siden flyttet til d. 26. januar.

Personer i Det Nye Testamente
Kristendom i antikken
Kofoed

Kofoed er et slægtsnavn (efternavn), der især kendes fra Bornholm.

Familien stammer fra Lybæk.

Navnet staves på flere måder; Kofod, Kofoed, Koefod eller Koefoed, men udtales kofod med kort o. På bornholmsk er udtalen tilnærmelsesvis kåffed.

Ser man på ældre skrifter, kan stavemåden variere selvom der er tale om den samme person eller slægt, men på et tidspunkt er der opstået en ide om, at jo flere e'er, jo højere stand: en Kofod typisk var en jævn bonde, mens en Koefoed oftest ejede en proprietærgård. De adelige skriver sig Koefoed.

Ifølge Danmarks Statistik var der pr. 1. januar 2019 følgende antal "Kofodder" i Danmark:
 Kofod: 1643
 Kofoed: 2751
 Koefoed: 871
 Koefod: 4

 I alt 5269 personer

Kendte personer med navnet 
 Jens Pedersen Kofoed – militærperson
 Niels Anker Kofoed – politiker
 Flemming Kofod-Svendsen – politiker
 Jeppe Kofod – politiker
 Thor Gunnar Kofoed – politiker
 Dennis Gade Kofod – forfatter
 Henrik Koefoed – skuespiller
 Peter Kofod Hristov – politiker
 Peter Kofod – internetaktivist og foredragsholder.
 Carl Andreas Koefoed – agronom
 Anders Kofoed – biolog og zoolog
 Emil Koefoed – kemiker og farmaceut

Se også 
 Koefoed (slægter)
 
Danske efternavne
Casimir Funk

Kazimierz Funk (født 23. februar 1884, død 19. november 1967) ofte angliceret som Casimir Funk var en polsk biokemiker, som bredt krediteres for som den første at have formuleret konceptet vitaminer i 1912, som han kaldte vital amines eller vitamines.

Liv 
Han er født i 1884 i Warszawa som søn af en prominent dermatolog og studerede i Berlin og Schweiz, hvor han opnåede et doktorat i organisk kemi ved universitetet i Bern i 1904. Han arbejdede på Pasteur Instituttet i Paris, derefter i Berlin og senere på Lister Instituttet i London. I 1915 flyttede han til USA, hvor han blev statsborger i 1920. Han vendte tilbage til Polen, men fandt det for politisk ustabilt og flyttede i 1927 til Paris, hvor han stiftede sit eget forskningsinstitut Casa Biochemica og giftede sig med Gretchin og fik 15 børn.

Efter udbruddet af 2. verdenskrig flyttede han permanent til USA i 1939. I 1940 stiftede han Funk Foundation for Medical Research i USA.

Han døde i New York i 1967 i en alder af 83.

Bidrag til videnskaben 
Efter at have læst en artkel af hollænderen Christiaan Eijkman, der viste, at de, der spiste upolerede brun ris, var mindre modtagelige for at få beri-beri end dem, der kun spiste det færdige produkt, prøvede han at isolere den substans, der var grunden til det. Det lykkedes omkring 1912. Fordi han mente substansen indeholdt vitale aminer, kaldte han den for vitamine (vitamin). Det blev kendt som B1 vitamin (Tiamin). Han fremsatte den hypotese, at andre sygdomme som pellagra, cøliaki og skørbug kunne helbredes med vitaminer.

Senere fremsatte han hypoteser om eksistensen af andre essentielle næringsstoffer, som blev kendt som B1, B2, C og D vitaminer. I 1936 bestemte han den molekylære struktur af thiamin, selv om han ikke var den første der isolerede det. Han var den første der isolerede niacin eller B3 vitamin.
Funk forskede også i hormoner, diabetes, ulcus og de biokemiske egenskaber ved kræft.

Det Polske institut for kunst og videnskab i Amerika (PIASA) ærer årligt en polsk-amerikansk forsker med Casimir Funk Natural Sciences Award. Tidligere vindere er nobelprisvinderen Roald Hoffmann, Alexander Wolszczan, Hilary Koprowski, Peter T. Wolczanski, Waclaw Szybalski og Benoît Mandelbrot.

Referencer 
 Harow, Benjamin CASIMIR FUNK-Pioneer in Vitamins and Hormones . Dodd, Mead & Company, New York,N. Y., 1955. 209 pages.
 Biography 
 Informacje po polsku
 Biography at faqs.org/nutrition Internet FAQ Archives
 Review of Harow's biography at pubmedcentral, pdf
 Biography at FAQs , nutrition accessed Dec 2006.

Fodnoter

Eksterne henvisninger 

Kemikere fra USA
Polsk-amerikanere
Zirkon

Zirkon eller zircon er et meget hårdt silikatmineral (ZrSiO4) (hårdhed 7½) og har en massefylde på 4,6 til 4,7. Takket være sin hårdhed modstår zirkon meget høje tryk og temperaturer samt har en høj modstandskraft mod forvitring og erosion hvilket indebærer at der er meget gamle zirkonkrystaller på Jorden. Fordi zirkon er ekstremt modstandsdygtigt anvendes det sædvanligvis til at udføre radiometriske dateringer af bjergarter. Zirkon er også råmateriale for udvinding af grundstoffet zirconium. Smykkestenen hyacinth er en varietet af zirkon og har en rødgul farve med glans og farvespil, næsten som diamanter.

Azorit er en farveløs zirkonvarietet fra Azorerne, som bl.a. er blevet anvendt i fremstilling af farve.

Zirkon har en anden sammensætning end baddeleyit, som er en zirconiumoxid, ZrO2.

Se også
 Kubisk zirkonia

Referencer

Litteratur 
 Ole Johnsen:Mineralernes verden, 2000, Gad,

Eksterne henvisninger 

 Zirkon på Mineral Database 

Smykkesten
Silikatmineraler
Sønderborg Lufthavn

Sønderborg Lufthavn  er en lufthavn beliggende på Kær Halvø ud til Augustenborg Fjord, syv kilometer fra det centrale Sønderborg. Bitten & Mads Clausens Fonden er lufthavnens hovedejer. Lufthavnen er beliggende blot 30 minutter fra centrum af Flensborg, tæt på motorvej M51, der således forbinder lufthavnen med E45. 

Lufthavnen har fast rutetrafik til København med Alsie Express.  

Der er i alt omkring 350 arbejdspladser tilknyttet lufthavnen. Lufthavnen havde omkring 78.000 passagerer i 2019, mens der i rekordåret 1997 var 125.000 passagerer igennem lufthavnen.

Destinationer 
Alsie Express flyver dagligt mellem Sønderborg og København. I dag flyver Alsie Express fast på ruten med op mod fem daglige afgange. I sommerperioderne udbyder luftfartsselskabet også ture til Bornholm.

Fra Sønderborg Lufthavn er der også flere rejseselskaber, der periodevis flyver direkte til udvalgte byer i Europa.

Eksterne henvisninger

Referencer 

 

Lufthavne i Danmark
Etableret i 1950
Lufthavn
Kommunalt ejede virksomheder i Danmark
Virksomheder fra Sønderjylland
Minilab

Et minilab (minilaboratorium) er en maskine, der fremkalder fotos i f.eks. en fotobutik. 

Maskinen fylder ca 2-4m², hvorimod storlaboratorier har maskiner der fylder flere lagerhaller. Disse maskiner fremstiller billeder fra dagligvarehandel og elektronikvarehuse osv. Dette foregår uden individuel kvalitetskontrol af billedkvalitet.

I dag produceres primært digitale minilabs, som belyser det fotografiske papir vha. f.eks. LED, modsat analoge minilabs, som har følgende fremgangsmåde: Belysning af analogt negativ, som gengiver sit motiv på papiret.

Processen
Minilabbet fører efter eksponeringen (belysningen) papiret gennem først fremkalder-, derefter blegefixer-, og til sidst en stabilizerkemi. Til slut føres papiret gennem en tørresektion, og herefter er et færdigt foto klar. Processen tager ca. 3-4 minutter.

Moderne minilabs kan producere ca 2.000 fotos pr. time i 10X15 cm.

Omkostninger
Et minilab koster omkring de 600.000 kr plus moms, men det varierer meget afhængig af kapacitet (f.eks. 2.000 print/timen) osv.

Fotografi
Sara Stridsberg

Sara Stridsberg (født 1972) er en svensk forfatter, der i 2007 modtog Nordisk Råds litteraturpris for sin roman Drömfakulteten.

Bibliografi 

 Juristutbildningen ur ett genusperspektiv, 1999
 Det är bara vi som är ute och åker, 2002
 Happy Sally, 2004
 Drömfakulteten, 2006
 Darling River, 2010
 Dissekering av ett snöfall 2012
 Medealand och andra pjäser, Albert Bonniers förlag, 2012. Indeholder: Medealand, Dissekering av ett snöfall, Valerie Solanas ska bli president i Amerika
 Mamman och havet (ill. Anna-Clara Tidholm), Bonnier Carlsen, 2012
 Beckomberga. Ode till min familj, Albert Bonniers förlag, 2014
Kärlekens Antarktis, 2018

Ekstern henvisning 
 Sara Stridsberg på www.norden.org 

Romanforfattere fra Sverige
Faglitterære forfattere fra Sverige
Modtagere af Nordisk Råds Litteraturpris
Svensksprogede forfattere fra Sverige